雜詩五首  其三
作者：曾鞏
朝代：宋

paragraphs: 韓公綴文辭，筆力乃天授。
並驅六經中，獨立千載後。
謂爲學可及，不覺驚縮手。
如天有日月，厥耀無與偶。
當之萬象瑩，所照百怪走。
此其自然光，萬物安得有。
其人雖已歿，其氣著星斗。
窮天破大惑，更覺功業久。
其餘施諸小，未負風義厚。
當身止自善，所遇時則不。
致官九列齊，此理嗟亦苟。
去就惟用舍，士固無常守。
孔孟非其稱，斗祿應未取。
惜哉天下才，甘受外物誘。